Արկադի Ռիլով

**Արկադի Ալեքսանդրովիչ Ռիլով** (,  (29) հունվարի, 1870, Իստոբենսկ, Վյատկայի նահանգ, Ռուսական կայսրություն – 22 հունիսի, 1939, Լենինգրադ, ՌՍՖՍՀ, ԽՍՀՄ), ռուս գեղանկարիչ, բնանկարիչ, գրաֆիկ և մանկավարժ։

«Միր իսկուստվա» միության, Ռուս նկարիչների միության, Հեղափոխական Ռուսաստանի նկարիչների ասոցիացիայի անդամ, Լենինգրադի նկարիչների միության հիմնադիր-անդամ, Գեղարվեստի համառուսական ակադեմիայի Լենինգրադի գեղանկարչության, քանդակագործության ու ճարտարապետության ինստիտուտի պրոֆեսոր, ՌՍՖՍՀ արվեստի վաստակավոր գործիչ (1935)։

## Կենսագրություն
Արկադի Ռիլովը ծնվել է 1870 թվականի հունվարի 17-ին (նոր տոմարով՝ հունվարի 29) Ռուսաստանի Վյատկայի նահանգի Իստոբենսկ գյուղում։ Դաստիարակվել է խորթ հոր ընտանիքում, որ նոտար էր (հարազատ հայրը եղել է հոգեկան հիվանդ)։

Սովորել է Սանկտ Պետերբուրգում՝ Բարոն Ա. Շտիգլիցի տեխնիկական նկարչության կենտրոնական ուսումնարանում (1888-1891) ու Կոնստանտին Կրիժիցկու մոտ։ 1894-1897 թվականներին սովորել է Գեղարվեստի ակադեմիայում՝ Արխիպ Կուինջիի մոտ։ Մասնակցել է «Միր իսկուստվա» միության և Ռուս նկարիչների միության ստեղծմանը։ 1915 թվականին ստացել է գեղարվեստի ակադեմիկոսի կոչում։

Պետերբուրգի ծայրամասերում ու Ֆինլանդիայում Արկադի Ռիլովն ստեղծել է տասնյակ նկարներ ու էսքիզներ իրեն բնորոշ գունային գամմաներով։ Դրանից բացի նա աշխատել է որպես նկարիչ-նկարազարդող ու գրել էսսեներ բնության մասին։

Արկադի Ռիլովը եղել է Արխիպ Կուինջիի անվան նկարիչների միության նախագահ։

1902 թվականից Արկադի Ռիլովը վարել է «կենդանիներ նկարելու դաս» Գեղարվեստի խրախուսման միությանը կից նկարչական դպրոցում, իսկ 1917 թվականից դասավանդել է Գեղարվեստի ակադեմիայում (պրոֆեսոր 1918 թվականից)։ Համագործակցել է «Чиж» ամսագրի հետ։

Հեղափոխությունից հետո Արկադի Ռիլովը շարունակել է ակտիվորեն զբաղվել ստեղծագործական ու մանկավարժական գործունեությամբ։ Ալեքսեյ Ֆեոդորով-Դավիդովը Ռիլովին կոչել է «խորհրդային ականավոր բնանկարիչ», իսկ նրա «Երկնագույն լայնարձակությունում» (, 1918, Տրետյակովյան պատկերասրահ) նկարը դասել է այն ստեղծագործությունների շարքում, «որոնցով ընդունված է սովորաբար սկսել խորհրդային գեղանկարչության պատմությունը»։ 1932 թվականին Սովետական նկարիչների միության Լենինգրադի կազմակերպության ստեղծումից հետո Արկադի Ռիլովը մասնակցել է նրա խոշորագույն ցուցահանդեսներին՝ սկսած Լենինգրադի նկարիչների առաջին՝ 1935 թվականի ցուցահանդեսից։ Նրա աշխատանքները շատ դեպքերում որոշել են 1920-1930-ական թվականների Լենինգրադի բնանկարային գեղանկարչության բնույթը։

Որպես Լենինգրադի գեղանկարչության, քանդակագործության ու ճարտարապետության ինստիտուտի պրոֆեսոր՝ Արկադի Ռիլովը մեծ ներդրում է ունեցել նկարիչների նոր սերնդի նախապատրաստման գործում՝ ուղղակի կամ անուղղակի ազդեցություն գործելով խորհրդային բնանկարային գեղանկարչության զարգացման վրա հետագա տասնամյակներում։ Նրա աշակերտների թվում են եղել այդ ժանրի այնպիսի հայտնի վարպետներ, ինչպիսիք են Ալեքսեյ Գրիցայը, Բորիս Շչերբակովը, Նիկոլայ Տիմկովը։ Նկարիչ Նիկոլայ Գալախովը, ով Լենինգրադի գեղանկարչության, քանդակագործության ու ճարտարապետության ինստիտուտում սովորել ու ստեղծագործել է հետպատերազմյան տարիներին, Արկադի Ռիլովին համարում է իր «ուսուցիչն» ու «սիրելի նկարիչը»։

## Աշակերտներ
* Միխայիլ Կոզել (1911-1993)
* Անդրեյ Լեկարենկո (1895-1978)
* Վլադիմիր Մալագիս (1902-1974)
* Սամուիլ Նևելշտեյն (1903-1983)
* Իոսիֆ Սերեբրյանի (1907-1979)
* Նիկոլայ Տիմկով (1912-1993)
* Եվգենի Չարուշին (1901-1965)
* Գրիգորի Շեգալ (1889-1956)

## Աշխատանքներ

Պատկեր:Rylov Green Noise.jpg|Կանաչ աղմուկ, 1904, յուղաներկ, կտավ, 107×146 սմ, Ռուսական պետական թանգարան
Պատկեր:Рылов Сосны.jpg|Սոճիներ, 1919, կտավ ստվարաթղթի վրա, յուղաներկ, 31×44 սմ, Սոչիի արվեստի թանգարան
Պատկեր:RylovAA VLesu115x138 KIR.jpg|Անտառում, 1905, կտավ, յուղաներկ, Կիրովի Վ. և Ա. Վասնեցովների անվան մարզային պատկերասրահ
Պատկեր:Rylov Sunset 1917.jpg|Մայրամուտ, 1917, կտավ, յուղաներկ
Պատկեր:Rylov Blue Expanse.jpg|Երկնագույն ընդարձակությունում, 1918, կտավ, յուղաներկ, 109×152 սմ, Տրետյակովյան պատկերասրահ
Պատկեր:A. Rylov. Lenin v Razlive -2.jpg|Վ. Լենինը Ռազլիվում 1917 թվականին, 1934, կտավ, յուղաներկ, Ռուսական պետական թանգարան


Արկադի Ռիլովի աշխատանքներից առավել հայտնի են «Կանաչ աղմուկ» (, 1904) և «Երկնագույն լայնարձակությունում» (, 1918) նկարները։ Նրա մյուս աշխատանքներից են՝
* «Քամին ծառերի մեջ» (, Տրետյակովյան պատկերասրահ)
* «Կանաչ ժանյակներ» (, Տրետյակովյան պատկերասրահ)
* «Վ. Ի. Լենինը Ռազլիվում 1917 թվականին» (, 1934, Ռուսական թանգարան)
* «Նոյեմբեր» (1937)
* «Ամառային օր»
* «Ամառային բնանկար»
* «Խոտհունձ»
* «Ծաղկած մարգագետին»
* «Տնակ կարմիր տանիքով»
* «Դաշտային արոսի» (1922, Ռուսական պետական թանգարան)

## Ծանոթագրություններ

## Աղբյուրներ
* *Фёдоров-Давыдов, А. А.* Пейзаж в русской живописи XIX — начала ХХ века // Искусство. 1957, № 1.
* *Фёдоров-Давыдов, А. А.* Картина А. Рылова «В голубом просторе» // Искусство. 1957, № 8.
* 
* *Фёдоров-Давыдов, А. А.* Русское и советское искусство. Статьи и очерки. М.: Искусство, 1975.
* Дом художников на Большой Морской. Автор—составитель Ю. М. Иваненко. СПб, 2011.
* Живопись первой половины ХХ века (Н—Р) / Альманах. Вып. 404. СПб.: Palace Editions, 2013.

## Արտաքին հղումներ
* Рылов, Аркадий Александрович

Կատեգորիա:20-րդ դարի ռուս նկարիչներ
Կատեգորիա:ԽՍՀՄ նկարիչների միության անդամներ
Կատեգորիա:ՌԽՖՍՀ արվեստի վաստակավոր գործիչներ
Կատեգորիա:Ռուս բնանկարիչներ
Կատեգորիա:Ռուս նկարիչներ
Կատեգորիա:Ռուսական կայսրության նկարիչներ
Կատեգորիա:Սանկտ Պետերբուրգի գեղարվեստի ակադեմիայի շրջանավարտներ
Կատեգորիա:Սիմվոլիստ նկարիչներ